**Uvedenie slovenského scénického diela na festivale Avignon OFF 2022.**

**|Bratislava, 3. december 2021 | - Divadelný ústav v spolupráci s Fondom na podporu umenia vyhlasujú v dvoch krokoch pilotný ročník Open call Avignon OFF 2022. Profesionálne umelecké subjekty sa môžu prihlásiť aj s viacerými dielami do 14. 1. 2022 do 12.00 hod.**

Open call je určený umeleckým subjektom, ktorých umelecké projekty dokážu komunikovať so zahraničným divákom bez nutnosti, resp. s minimom prekladu a titulkovania. Výzva sa vzťahuje na profesionálne tanečné a pohybové divadlá, na iné formy divadla, tanca, pantomímy (zriaďované a nezriaďované), resp. na multimediálne diela, ktoré s divákmi komunikujú najmä nonverbálne.

„*Open call Avignon OFF 2022 je kandidatúrou pre prihlásenie sa na festival. Odborná komisia zostavená* ***Divadelným ústavom*** *z profesionálov pôsobiacich v oblasti scénického umenia vyberie z prihlásených umeleckých projektov víťazných kandidátov. V spolupráci s* ***Veľvyslanectvom SR vo Francúzsku***, *ktoré významným spôsobom iniciovalo uvedenú prezentáciu, zabezpečí* ***Divadelný ústav*** *ich prezentáciu vhodným avignonským divadlám, ktoré participujú na programe festivalu Avignon OFF. O definitívnej účasti vybraných slovenských kandidátov rozhodujú* ***umelecké rady avignonských divadiel****,*“ vysvetľuje riaditeľka Divadelného ústavu, **Vladislava Fekete**.

Podmienkou je, aby prihlásené inscenácie boli diela s menším počtom aktérov, technicky jednoduchšie a ich príprava, stavba a demontáž časovo menej náročná, vzhľadom na to, že počas festivalu sa v konkrétnom divadle odohrá za jeden deň niekoľko rôznych produkcií. Profesionálne umelecké subjekty sa môžu prihlásiť aj s viacerými dielami, ktoré majú momentálne v repertoári. Do úvahy treba brať aj časovú disponibilitu a náročnosť, keďže festival sa koná jeden mesiac a predstavenia sa reprízujú prakticky na dennej báze (júl 2022).

Umelecké projekty môžete prihlásiť do **14. 1. 2022 do 12.00 hod**. prostredníctvom formuláru, ktorý nájdete na webe **Divadelného ústavu:** [**https://www.theatre.sk/form/avignon-off-2022**](https://www.theatre.sk/form/avignon-off-2022)**.** Umelecké projekty prihlásené po tomto termíne nebudú do výberového konania zaradené. „*Rozhodnutie odbornej komisie zverejníme* ***21. 1. 2022****,***“** dodáva **Vladislava Fekete.**

Pre umelecké subjekty vybrané umeleckými radami avignonských divadiel vyhlási Fond na podporu umenia mimoriadnu výzvu v rámci podprogramu mobilít (Krok č. 2 – Finančné zabezpečenie účasti vybraných zoskupení na festivale). Výzva bude vyhlásená aj pre subjekty zabezpečujúce propagáciu vybraných umeleckých zoskupení, rovnako aj pre jednotlivcov, ktorí by sa radi zúčastnili na festivale s cieľom vytvárania a zabezpečovania funkčných umeleckých sietí, taktiež pre kritikov či iných odborníkov, ktorí sa budú chcieť na podujatí aktívne zúčastniť. V rámci pridelenej dotácie si bude môcť účastník (zoskupenie alebo jednotlivec) hradiť výdavky spojené s účasťou na festivale. Tieto budú spresnené v textovom znení mimoriadnej výzvy.

Pre viac informácií kontaktujte **Jakuba Mudráka**, projektového manažéra Centra výskumu a vzdelávania v divadle Divadelného ústavu na jakub.mudrak@theatre.sk alebo na mobilnom tel. čísle: +421 908 358 846.

---

**V prípade ďalších doplňujúcich otázok je vám k dispozícii:**

Jana Dugasová

PR Divadelného ústavu

Divadelný ústav, Jakubovo nám. 12, 813 57 Bratislava

Tel. +421 2 2048 7106

Mobil: +421 918 838 761

E-mail: jana.dugasova@theatre.sk